AaB-AGF og SønderjyskE-AC Horsens. Sådan ser lodtrækningen til dette års pokalsemifinaler ud for landets bedste mandlige fodboldspillere. Onsdag aften slog AaB hjemme på Aalborg Portland Park de forsvarende danske mestre fra FCK med 2-0. Målene blev scoret af de to teenagere Mathias Ross og Oliver Klitten. Med sejren fik AaB også revancheret søndagens superliga-nederlag på 3-2 til netop københavnerne. AaB har vundet pokalturneringen tre gange, senest i 2014. Det er også blevet til otte nederlag i finalen. Før det eventuelt kan blive til endnu en finale, venter altså et opgør mod AGF. Tidligere i sæsonen har de to mandskaber mødt hinanden i Aarhus, hvor AGF vandt med 3-0 på et hattrick af Mustapha Bundu. Kampen blev spillet helt tilbage i midten af septemper. AaB er lige nu på sjettepladsen i Superligaen med 34 point, mens AGF indtager tredjepladsen med 40 point for en kamp mindre end aalborgenserne. AaB har hjemmebane i semifinalen, som bliver spillet enten d. 22. eller d. 23. april. Pokalfinalen bliver som vanligt ikke spillet i Parken i 2020, da nationalearenaen på spilledagen, d. 21. maj, vil være i gang med at blive gjort klar til sommerens EM-slutrunde. Hvor finalen i stedet skal finde sted er endnu ikke besluttet. Inden semifinalen mødes de to hold også i superliga-sammenhæng i Aalborg d. 22. marts.

Referat:
Allerede onsdag aften spillede AaB sig videre til pokalsemifinalen med en sejr på 2-0 over FCK. Torsdag aften blev der trukket lod til sidste stop inden en eventuel finale, og her venter AGF på Aalborg Portland Park.